Yollanma askarlarga almashtirilishi mumkin bo'lgan “Putinning qadrdoni”, Ukraina g'alabasidan qo'rqayotgan davlatlar, Britaniya razvedkasining yangi ma'lumoti

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 12 iyun kuni sodir bo'lgan mojaroga aloqador asosiy yangiliklarni taqdim etamiz.
Litva Ukraina uchun yangi zamonaviy dronlarni sotib oldi
Litva hukumati Ukraina uchun yangi zamonaviy dronlarni sotib oldi. Ulardan to'rttasi yaqinda Ukraina Qurolli kuchlariga topshiriladi. Bu haqda “UNIAN” xabar berdi.
Qayd etilishicha, yaqin kunlarda to'rtta, ikki oydan keyin esa yana ikkita dron Ukraina Qurolli kuchlariga topshiriladi.
Bayden narxlarning oshishini Ukrainani qo'llab-quvvatlashning “yon ta'siri” deb atadi
AQSh prezidenti Jo Baydenning fikricha, neft, benzin va oziq-ovqat narxining oshishi Ukrainani qo'llab-quvvatlash bilan bog'liq.
“Men shuni aytmoqchimanki, bu haqiqatan ham izchil. Bu yon ta'sir. Men Ukrainaga yordam berishga qaror qilganimizda bu bizga ham qimmatga tushishini aytgandim. Bu G'arb mamlakatlariga qimmatga tushadi. Bu NATO’ga qimmatga tushadi. Siz nima bo'lishini — benzin, neft, oziq-ovqat narxi oshishini bilardingiz”, — degan Bayden Demokratlar milliy qo'mitasi qabulida.
Rossiyalik siyosatshunos nega Frantsiya va Germaniya Ukraina g'alabasidan qo'rqishini tushuntirdi
Frantsiya va Germaniya rasmiylari Ukrainaning g'alabasidan, Rossiya prezidenti Vladimir Putinning mag'lubiyatidan qo'rqmoqda. Bu fikrni siyosatshunos va publitsist Andrey Piontkovskiy ma'lum qildi.
“Frantsiya va Germaniya Ukrainaning g'alabasidan hamda Putinning mag'lubiyatidan qo'rqadi, chunki Ukrainaning g'alabasi xalqaro munosabatlarning butun tuzilmasini, Evropadagi xavfsizlik tuzilmasini o'zgartiradi”, — deb tushuntirgan Piontkovskiy Germaniya va Frantsiya bu yangi tizimda geosiyosiy salmog'ini yo'qotishini qo'shimcha qilgan holda.
Rossiya Ukrainaga zaxira batalonlarini jo'natishga tayyorlanmoqda — Britaniya razvedkasi
Rossiya Ukrainaga zaxiradagi batalonlarni joylashtirmoqchi. Bu haqda Britaniya razvedkasining kundalik hisobotida aytildi.
“So'nggi haftalarda ba'zi jangovar hududlarga zaxiradagi batalonlarni joylashtirishga tayyorgarlik boshlangan”, deyiladi hisobotda.
Ta'kidlanishicha, brigadalardagi uchinchi batalonlarda kadrlar yetarli emasligi kuzatilayotgani bois Rossiya katta ehtimol bilan bu bo'linmalarni Ukrainaga jo'natish uchun yangi qabul qilinganlar yoki safarbar qilingan rezervchilarga tayanishi kerak bo'ladi.
OAV: Kiev Donetskda sudlangan britaniyalik yollanma askarlarni Medvedchukka almashtirishni istisno qilmadi
Kiev Donetskda o'lim jazosiga hukm qilingan britaniyalik Shon Pinner va Eyden Aslinni ukrainalik siyosatchi Viktor Medvedchukga almashishni yoki hatto ularni ozod qilish uchun harbiy operatsiya o'tkazilishini istisno etmaydi.
Bu haqda Britaniyaning “Sunday Express” gazetasi ismi oshkor etilmagan manbalarga tayanib xabar berdi. Donetsk sudi Pinner va Aslinni, shuningdek, marokashlik Saadun Bragimni 9 iyun kuni Donetskdagi jangovar harakatlarda Ukraina qurolli tuzilmalari tarkibida yollanma askar sifatida qatnashganlikda ayblab, o'lim jazosiga hukm qilgan. Ular Ukraina tomonida janglarda qatnashgan va Donbassda asirga olingan.
Ma'lumotlarga ko'ra, Medvedchuk davlatga xiyonat qilishda gumon qilinib, Rossiyaning keng ko'lamli bosqini boshlanishidan oldin uy qamog'i olingan. Ruslar hujumi arafasida partiya a'zosining rafiqasi Oksana Marchenkoning Belarusga yashirincha ketgani haqida ma'lumot paydo bo'lgan. Tez orada Medvedchukning o'zi ham qochib ketgan.
Tergov “Putinning cho'qintirgan otasi” yoki “Putinning qadrdoni” deb ta'riflanadigan siyosatchining qaerda yashiringan bo'lishi mumkinligi haqidagi bir nechta operativ versiyalarga ega bo'lgan. Ammo Belarusning Birlashgan fuqarolik partiyasi rahbari Medvedchukni qidirish tafsilotlarini oshkor qilishdan bosh tortgan va buning uchun maxsus guruh jalb qilinganligini tasdiqlagan.